АҞӘА, лаҵара 20 - Sputnik. Владимир Зеленски украинатәи ажәлар рҿаԥхьа аҭоуба шьҭеиҵеит. Абри ашьҭахь аконституциатә ӡбарҭа ахада Зеленски Украина ахадас дшыҟалаз рылеиҳәеит ҳәа аанацҳауеит РИА Новости.
"Сара, Владимир Зеленски, ажәлар ргәаԥхарала Украина ахадас иалху, ҭоуба зуеит Украина гәыкала сшазыҟалауазы. Ҭакԥхықәраны схы иадысҵоит Украина асуверенитети ахьыԥшымреи рыхьчара, атәылауаа рзинқәеи рхақәиҭрақәеи рыхьчара, аукраин жәлар рыбзазара ахӡыӡаара, сџьынџьуаа ринтересқәа срызхьаԥшны снапынҵақәа рынагӡара, Украина ахьӡ-аԥша адунеи зегь аҿы аизҳазыӷьараз исылшо азы ахамеигӡара", - иҳәеит иҭоубашьҭаҵараан атәыла ахада ҿыц.
Зеленски ҭоуба иуит атәыла аконституциеи Пересопницктәи Евангелиеи инапы рықәҵаны. Зеленски атәыла аофициалтә символқәа инапы иаркын.
Мшаԥы 30 рзы Украина ААК официала Зеленски ииааира шьақәнарӷәӷәеит. Аҩбатәи атур аҿы иара изы рыбжьы рҭиит 73,22% алхыҩцәа.